b'\n_START_ARTICLE_\nMotnica, Avstrija (kraj)\n_START_SECTION_\nZemljepisna lega\n_START_PARAGRAPH_\nOb\xc4\x8dina Motnica le\xc5\xbei na Severnem Koro\xc5\xa1kem in vklju\xc4\x8duje ve\xc4\x8dino Motni\xc5\xa1ke doline in okoli\xc5\xa1ke gore, ki jo obdajajo od glavnega grebena (pri Lasnici \xc5\xa1e na drugo stran) na severu Motni\xc5\xa1ke gore do M\xc3\xb6drin\xc5\xa1kega gorskega grebena na jugu. Oba grebena sta del Kr\xc5\xa1kih alp. Glavno podro\xc4\x8dje je Motni\xc5\xa1ka dolina, po kateri te\xc4\x8de re\xc4\x8dica Motnica (Metnitz). Na skrajnem severu na razvodju med potokom Lasnico (Lassnitzbach), ki se izliva v Muro, in Prajni\xc5\xa1kem potoku (Priewaldbach) ter Lo\xc5\xa1kim potokom (Auenbach), ki te\xc4\x8deta v Motnico je tudi meja med Koro\xc5\xa1ko in \xc5\xa0tajersko. Ob\xc4\x8dina na severu meji na \xc5\xa1tajerski ob\xc4\x8dini Murau, Sankt Georgen am Kreischberg in Stadl-Predlico. Sosednje ob\xc4\x8dine na Koro\xc5\xa1kem so na vzhodu Bre\xc5\xbee (Friesach), \xc5\xa0trasburg, Pre\xc4\x8dpolje na Krki (Weitensfeld im Gurktal) in Glodnica.\n_START_SECTION_\nZgodovina\n_START_PARAGRAPH_\nPo naselitvi Slovanov v Vzhodne Alpe je obmo\xc4\x8dje Motni\xc5\xa1ke doline postalo del samostojne slovenske kne\xc5\xbeevine Karantanije, zgodovinske in pravne predhodnice dana\xc5\xa1nje de\xc5\xbeele Koro\xc5\xa1ke. O zgodnji in dolgotrajni slovenski poselitvi pri\xc4\x8dajo med ostalim tudi imena krajev, ki so skoraj izklju\xc4\x8dno slovenskega izvora. Obmo\xc4\x8dje ob\xc4\x8dine je bilo v posesti Kr\xc5\xa1ke \xc5\xa1kofije, ki je verjetno posest dobila kot darilo Svete Heme. Grad, ki je obvladoval to posest \xe2\x80\x93 grad Grade\xc5\xa1 - so dali pozidati kr\xc5\xa1ki \xc5\xa1kofje, vendar \xc5\xbee zaradi imena, bi lahko sklepali, da je bil zgrajen na mestu \xc5\xbee prej stoje\xc4\x8dega\xc2\xa0\xc2\xbbgradi\xc5\xa1\xc4\x8da\xc2\xab\xc2\xa0slovanskega izvora. Posest celotne ob\xc4\x8dine je bila v rokah kr\xc5\xa1kih \xc5\xa1kofov vse do Jo\xc5\xbeefinskih reform in deloma do za\xc4\x8detka 20. stoletja.\n_START_SECTION_\nZanimivost\n_START_PARAGRAPH_\nMotnica ima posebno privilegirano enoto strelcev, ki ima privilegirano pravico do svoje posebne uniforme, katerega jim jo je podelila cesarica Marija Terezija leta 1744.'